KIRJALLINEN KYSYMYS E-3381/02 esittäjä(t): Brigitte Langenhagen (PPE-DE) komissiolle. Luotsilaitos, ehkäisevän turvallisuuden huomioonottaminen.



Virallinen lehti nro 155 E , 03/07/2003 s. 0147 - 0148



KIRJALLINEN KYSYMYS E-3381/02 esittäjä(t): Brigitte Langenhagen (PPE-DE) komissiolle (27. marraskuuta 2002) Aihe: Luotsilaitos, ehkäisevän turvallisuuden huomioonottaminen Syyskuun 11. päivän terrori-iskut vuonna 2001 sekä erityisesti ranskalaiseen suurtankkeri Limburgiin kohdistunut isku osoittavat selvästi, millainen vaara terrorismi on kansainväliselle laivaliikenteelle. Tämä koskee sekä kansainvälisiä vesiä että aluevesiä. Niinpä meriturvallisuus on ajankohtainen asia, ei ainoastaan laivaonnettomuuksien ja niistä aiheutuvien ympäristövahinkojen välttäminen (safety), vaan myös terrorismin ehkäiseminen (security). Pyydän komissiota vastaamaan seuraaviin kysymyksiin: 1. Mitä mahdollisuuksia komissio näkee meriturvallisuuden (security) vastaiseksi ylläpitämiseksi eurooppalaisella tasolla? 2. Voidaanko meriturvallisuuden (security) kysymyksiä sisällyttää käynnissä oleviin port package -neuvotteluihin? 3. Onko komissio samaa mieltä siitä, että julkisen luotsilaitoksen olemassaoloa on tämän kysymyksen kannalta pidettävä tärkeänä ja merkittävänä, koska se voi huolehtia aluevesiä koskevista tehtävistä? Loyola de Palacion komission puolesta antama vastaus (15. tammikuuta 2003) Meriliikenteen turvallisuus on ollut komission huolenaiheena jo kauan ennen syyskuun 11. päivää vuonna 2001, kuten liikenteestä annettu valkoinen kirja osoittaa. Jo siinä mainittiin tarve lisätä laivamatkustajien turvallisuutta Euroopassa. Komissio asettaa etusijalle lähestymistavan, jossa kansainvälisiä välineitä käyttöön ottamalla saadaan meriturvallisuusongelmaan maailmanlaajuinen vastaus. Kansainvälisen merenkulkujärjestön diplomaattikonferenssissa hyväksyttiin 13. joulukuuta 2002 alusten ja satamarakennelmien turvallisuutta koskeva kansainvälinen säännöstö. Komissio esittää vuoden 2003 alussa tiedonannon, johon sisältyy lainsäädäntöehdotus näiden määräysten sisällyttämisestä yhteisön lainsäädäntöön, jotta niitä sovellettaisiin yhdenmukaisesti ja tehokkaasti kaikkialla yhteisössä. Lisäksi komissio on tehnyt vuonna 2002 tutkimuksen laivamatkustajien turvallisuusedellytysten parantamisesta unionin alueeseen kuuluvissa Välimeren satamissa. Sen tulokset yhdistettynä tuloksiin, joita odotetaan laajemmasta koko satamakysymystä turvallisuuden ja taloudellisten seuraamuksien näkökulmasta käsittelevästä tutkimuksesta, mahdollistavat kaikkien yhteisön satamien turvallisuuden parantamiseksi tarvittavien lisätoimenpiteiden suunnittelemisen yhdessä jäsenvaltioiden kanssa. Satamapalvelujen markkinoille pääsystä annetussa direktiiviehdotuksessa käsitellään yksinomaan satama-alueiden palveluja, joten yksityiskohtaisten turvallisuusnäkökohtien sisällyttäminen direktiiviin ei vaikuta asianmukaiselta. Neuvosto ja parlamentti käsittelevät kuitenkin kysymystä palveluntarjoajien olosuhteiden turvallisuudesta satamissa tätä ehdotusta koskevan lainsäädäntömenettelyn puitteissa. Komissio ei katso, että satamien monimuotoisuus, niiden paikalliset erityispiirteet ja vaatimukset, laivauspalvelujen monipuolisuus, jäsenvaltioiden kokemukset sekä toissijaisuuden periaatteen noudattaminen mahdollistaisivat julkisen palvelun velvoitteita koskevien yleisten sääntöjen käyttöönoton luotsien osalta.